มอบ Thailand Trust Mark ประจำปี 2565 ตอกย้ำความเชื่อมั่นสินค้าและบริการไทยในเวทีการค้าโลก
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ เปิดเผยว่า ดำเนินโครงการส่งเสริมตราสัญลักษณ์ Thailand Trust Mark (T Mark) มาอย่างต่อเนื่อง เพื่อส่งเสริมภาพลักษณ์แบรนด์ไทยให้เป็นที่รู้จักและยอมรับในระดับสากล สร้างความน่าเชื่อถือคุณภาพสินค้าและบริการของไทยในเวทีการค้าโลก สร้างจุดแข็งและเอกลักษณ์ให้สินค้าและบริการไทยเป็นที่จดจำภายใต้แบรนด์ของไทย ผ่านการใช้ตราสัญลักษณ์ T Mark ที่ได้รับรองมาตรฐานทั้งในมิติแหล่งผลิตที่มีคุณภาพ การใช้แรงงานที่เป็นธรรม  ความรับผิดชอบต่อสิ่งแวดล้อมและสังคม รวมทั้งเพื่อให้ผู้ประกอบการสามารถขยายการค้าในยุค New Normal และ Next Normal เพิ่มขีดความสามารถการแข่งขันภายใต้บริบทการค้ายุคใหม่ สามารถปรับตัวในการดำเนินธุรกิจในตลาดต่างประเทศได้อย่างมีประสิทธิภาพ โดยจากการดำเนินงาน 10 ปีที่ผ่านมา กรมได้จัดกิจกรรมส่งเสริมตรา T Mark ในตลาดเป้าหมายสำคัญทั้งตลาดอาเซียน ญี่ปุ่น สหราชอาณาจักร สหรัฐอเมริกา จีน และอินเดีย  และในโอกาสปีนี้ กรมได้วางทิศทางการดำเนินงานส่งเสริมตราสัญลักษณ์ T Mark ในระยะถัดไป ผ่านการสนับสนุนให้ผู้ประกอบการไทยผลิตสินค้าที่ตอบโจทย์เมกะเทรนด์โลกตามโมเดล BCG รวมถึงการพิจารณากำหนดแนวทางเพื่อส่งเสริมให้ผู้ประกอบการ SMEs ให้สามารถเข้าถึงตรา T Mark ได้มากขึ้นด้วย ทั้งนี้ เพื่อยกระดับให้ตรา T Mark เป็นเครื่องมือทางการตลาดที่มีประสิทธิภาพและเพิ่มขีดความสามารถทางการแข่งขันในต่างประเทศได้มากยิ่งขึ้นทั้งนี้ ที่ผ่านมาเคยมีผู้ประได้รับตรา T Mark แล้ว จำนวน 851 บริษัท โดยการรับรองตรา T Mark จะมีอายุ 3 ปี นับจากปีที่ได้การรับรอง ปัจจุบันยังมีผู้คงสถานะสมาชิก T Mark จำนวน 249 บริษัท รวม 599 แบรนด์ ขณะที่ในปี 2565 นี้ มีผู้ได้รับตรา T Mark รวม 70 บริษัท 149 แบรนด์ แบ่งเป็น สมาชิกใหม่ 25 บริษัท และสมาชิกที่ต่ออายุ 45 บริษัทอีกด้วย